12. ฐานะการเงินและผลการดำเนินงาน

  12.1 งบการเงิน

  (1) สรุปรายงานการตรวจสอบของผู้สอบบัญชีในระยะ 3 ปีที่ผ่านมา

  - ผู้สอบบัญชี ได้ให้ความเห็นว่า งบการเงินรวมและงบการเงินของบริษัทฯ
  แสดงฐานะการเงินรวมและฐานะการเงินของบริษัทฯ
  ผลการดำเนินงานรวมและผลการดำเนินงานของบริษัทฯ
  และกระแสเงินสดรวมและกระแสเงินสดของบริษัทฯ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

(2) สรุปนโยบายบัญชีที่สำคัญเพิ่มเติมในปี 2545

  ที่ดิน อาคารและอุปกรณ์ และค่าเสื่อมราคา
  แสดงในราคาทุนสุทธิจากค่าเสื่อมราคาสะสมและผลสะสมของขาดทุนจากการด้อยค่าเมื่อสินทรัพย์ถูกขายหรือใช้งาน
  โดยบริษัทฯ และบริษัทย่อย
  ตัดค่าเสื่อมราคาอาคารและอุปกรณ์โดยวิธีเส้นตรงตามอายุการใช้งานของ สินทรัพย์ ยกเว้น
  ท่อส่งน้ำฉะเชิงเทราตัดโดยวิธีผันแปรตามหน่วยผลิตในระยะ 30 ปี

(3) รายการพิเศษในปี 2545

บริษัทฯ ได้บันทึกรายการขาดทุนจากการไถ่ถอนหุ้นกู้ก่อนครบกำหนดจำนวน 21.87 ล้านบาท
(สุทธิจากภาษีเงินได้ที่เกี่ยวข้อง) เป็นรายการพิเศษในงบกำไรขาดทุนสำหรับปีสิ้นสุดวันที่ 30
กันยายน 2545

(4) ตารางสรุปงบการเงิน

  2.1 งบดุล หน่วย : พันบาท []

  2.2 งบกำไรขาดทุน หน่วย : พันบาท

[]

2.3 งบกระแสเงินสด หน่วย : พันบาท []

4.  อัตราส่วนทางการเงินที่สำคัญ

  []

2.  คำอธิบายและการวิเคราะห์ฐานะการเงินและผลการดำเนินงาน

ผลการปฏิบัติตามแผนการดำเนินธุรกิจ

ตามที่ บริษัทฯ
ได้เปิดเผยแผนการดำเนินงานในระหว่างดำเนินการและแผนในอนาคตไว้ในแบบแสดงรายการข้อมูลประจำปี
2544 โดยผลการปฏิบัติตามแผนการดำเนินธุรกิจดังกล่าวในรอบปี 2545 เป็นดังนี้

ด้านธุรกิจหลัก

  บริษัทฯ ได้ดำเนินการก่อสร้างโครงการวางท่อส่งน้ำดิบพื้นที่จังหวัดฉะเชิงเทราแล้วเสร็จ
  ซึ่งมีความสามารถในการสูบส่งน้ำได้ประมาณ 65 ล้าน ลบ.ม. ต่อปี
  และได้ทดสอบระบบสูบส่งน้ำเป็นที่เรียบร้อยโดยผลการทดสอบเป็นไปตามปกติ ทั้งนี้บริษัทฯ
  จะเริ่มให้บริการจำหน่ายน้ำในพื้นที่ดังกล่าวประมาณต้นปีงบประมาณ 2546 แก่กลุ่มผู้ใช้น้ำหลัก
  ได้แก่ ประปาบางปะกง ประปาฉะเชิงเทรา นิคมฯ เวลโกรว์ และนิคมฯ อมตะนคร

  ทั้งนี้โครงการในอนาคตอื่น อีก 3 โครงการ อยู่ในระหว่างการศึกษารายละเอียดเพิ่มเติม
  รายละเอียดปรากฏอยู่ในส่วนโครงการดำเนินงานในอนาคต

ด้านธุรกิจเกี่ยวเนื่อง

  ธุรกิจประปา บริษัทฯ และบริษัท ยูนิเวอร์แซล ยูทีลิตี้ส์ จำกัด
  ได้ดำเนินการเตรียมความพร้อมในการรองรับแผนการแปรรูปกิจการประปา
  ซึ่งคาดว่าจะเกิดขึ้นในปี 2546
  โดยได้ศึกษาแนวทางการดำเนินงานและประสานกับหน่วยงานที่เกี่ยวข้องอย่างต่อเนื่องตามแผนการแปรรูปกิจการประปา
  ซึ่งบริษัทที่ปรึกษาของกระทรวงการคลังได้ประกาศเป็นแนวทางไว้ อย่างไรก็ตาม
  โครงการดังกล่าวยังมิได้ข้อสรุปเกี่ยวกับการดำเนินการแปรรูปอย่างเป็นทางการ บริษัทฯ
  จึงอยู่ในระหว่างการติดตามความคืบหน้าโครงการดังกล่าวต่อไป

ธุรกิจอื่น

  บริษัทฯ ได้ร่วมกับ HOBAS Engineering GmbH จดทะเบียนจัดตั้งบริษัทร่วมทุนชื่อบริษัท
  อีสเทิร์น โฮบาส ไพพ์ จำกัด เมื่อ 18 มิถุนายน 2545 ด้วยทุนจดทะเบียนเริ่มต้น 150 ล้านบาท
  เพื่อดำเนินธุรกิจผลิตและจำหน่ายท่อ CC-GRP สำหรับใช้งานในกิจการน้ำดิบ
  น้ำประปาและน้ำเสีย โดยในปัจจุบัน อยู่ระหว่างการก่อสร้างโรงงาน
  ซึ่งคาดว่าจะดำเนินการก่อสร้างแล้วเสร็จและดำเนินการเชิงพาณิชย์ได้ประมาณกลางปี 2546

12.2.2 รายงานและการวิเคราะห์ฐานะการเงินและผลการดำเนินงาน

  ในรอบการดำเนินงาน 10 ปี ที่ผ่านมา นอกจากธุรกิจหลักด้านน้ำดิบแล้ว บริษัทฯ
  ได้ขยายการดำเนินงานไปสู่ธุรกิจเกี่ยวเนื่องทั้งด้าน ธุรกิจน้ำดื่ม น้ำประปา
  และวัสดุอุปกรณ์อื่นที่เกี่ยวข้อง โดยในปัจจุบัน บริษัทมีบริษัทย่อย และบริษัทร่วม รวมจำนวน 7
  บริษัท ได้แก่

-   บริษัท โกลบอล วอเตอร์ ซีสเท็มส์ คอร์ปอเรชั่น จำกัด

-   บริษัท ยูนิเวอร์แซล ยูทีลิตี้ส์ จำกัด

-   บริษัท ธรรศธารา จำกัด

-   บริษัท ประปาบางปะกง จำกัด

-   บริษัท ประปาฉะเชิงเทรา จำกัด

-   บริษัท ประปานครสวรรค์ จำกัด

-   บริษัท อีสเทิร์น โฮบาส ไพพ์ จำกัด

การวิเคราะห์รายได้

ในปี 2545 บริษัทฯ และบริษัทย่อย มีรายได้รวม 1,159.66 ล้านบาท
โดยรายได้หลักยังคงเกิดจากรายได้จากการจำหน่ายน้ำดิบ ทั้งนี้สัดส่วนของรายได้ในปี 2545
แบ่งเป็น รายได้จากการจำหน่ายน้ำดิบคิดเป็นร้อยละ 86 รายได้จากธุรกิจน้ำประปา ร้อยละ 6
รายได้จากธุรกิจน้ำดื่ม ร้อยละ 2 และรายได้ดอกเบี้ยและอื่นๆ ร้อยละ 6
โดยมีรายละเอียดการเปลี่ยนแปลงดังนี้

บริษัทฯและบริษัทย่อย มีรายได้รวมเพิ่มขึ้น 130.32 ล้านบาทหรือคิดเป็นร้อยละ 16 เมื่อเทียบกับปี
2544 มีสาเหตุหลักจากการจำหน่ายน้ำดิบที่เพิ่มขึ้นถึงร้อยละ 19
ซึ่งเป็นผลจากปริมาณน้ำดิบจำหน่ายที่เพิ่มขึ้นจากการขยายตัวของความต้องการใช้ของนิคมอุตสาหกรรม
การประปา โรงไฟฟ้า ในพื้นที่จังหวัดชลบุรีและระยอง โดยเฉพาะในพื้นที่หนองค้อ-แหลมฉบัง
และพื้นที่ดอกกราย-มาบตาพุด และรายได้เงินปันผลรับจากการลงทุนในเงินลงทุนระยะสั้น

ในขณะที่ดอกเบี้ยรับและรายได้อื่นลดลงประมาณ 34.49 ล้านบาทหรือเท่ากับร้อยละ 83
มีสาเหตุจาก การใช้เงินลงทุนในโครงการวางท่อน้ำดิบพื้นที่จังหวัดฉะเชิงเทรา การร่วมทุนในบริษัท
อีสเทิร์น โฮบาส ไพพ์ จำกัด และการเพิ่มทุนในบริษัท โกลบอล วอเตอร์ ซีสเท็มส์ คอร์ปอเรชั่น
จำกัด และโครงการปรับปรุงอุปกรณ์และพื้นที่สำนักงานใหญ่ รวมถึงอัตราดอกเบี้ยที่ลดลงจากปี 2544
ด้วย

การวิเคราะห์รายจ่าย

ในปี 2545 บริษัทฯ และบริษัทย่อยมีต้นทุนและค่าใช้จ่ายดำเนินงานรวม เพิ่มขึ้นประมาณ 103.79
ล้านบาท หรือคิดเป็นร้อยละ 23 จากปี 2544 ซึ่งมีรายละเอียด ดังนี้

บริษัทฯ มีต้นทุนการผลิตเพิ่มขึ้นประมาณ 104 ล้านบาทหรือเท่ากับร้อยละ 33 มีสาเหตุหลักจาก
ค่าสาธารณูปโภคในส่วนค่าไฟฟ้าที่เพิ่มขึ้นจากการสูบน้ำจากอ่างเก็บน้ำหนองปลาไหล
เพื่อจำหน่ายในพื้นที่แหลมฉบัง ค่าขนส่งน้ำดิบผ่านท่อ ITD
และต้นทุนค่าน้ำดิบอันเนื่องมาจากปริมาณการจำหน่ายน้ำที่เพิ่มขึ้น รวมทั้ง
ค่าจ้างและบริการเพิ่มขึ้นจากค่าจ้างบริหารประปาสัตหีบ
และการเพิ่มขึ้นของค่าเสื่อมราคามากกว่าร้อยละ 16 จากปี 2544
จากโครงการท่อส่งน้ำดิบพื้นที่จังหวัดฉะเชิงเทรา ซึ่งเริ่มบันทึกตั้งแต่ไตรมาสที่ 3/2545

ต้นทุนค่าบริการลดลง 28.80 ล้านบาท หรือเท่ากับร้อยละ 83 เนื่องจาก
ต้นทุนดังกล่าวเป็นค่าใช้จ่ายติดตั้งวางท่อที่เกิดขึ้นในปี 2544

ด้านค่าใช้จ่ายในการขายและบริหาร เพิ่มขึ้น 28.31 ล้านบาท เพิ่มขึ้นร้อยละ 36
เป็นผลมาจากค่าใช้จ่ายจากค่าจ้างโฆษณาประชาสัมพันธ์
ค่าใช้จ่ายตอบแทนโครงการเกษียณอายุก่อนกำหนด ค่าความนิยมของบริษัทย่อย

สำหรับดอกเบี้ยจ่ายซึ่งมีสาเหตุหลักจากหุ้นกู้ มีจำนวน 141.22 ล้านบาท ลดลงประมาณร้อยละ 2
เมื่อเทียบกับปี 2544 เนื่องจากบริษัทฯ ได้ก่อสร้างวางท่อระบบท่อส่งน้ำดิบพื้นที่จังหวัดฉะเชิงเทรา
และสร้างสระสำรองน้ำดิบเพิ่มเติมซึ่งมีดอกเบี้ยประมาณ 85 ล้านบาท
ได้บันทึกเป็นมูลค่าสินทรัพย์โครงการดังกล่าว

รายการพิเศษ จำนวน 21.87 ล้านบาท (สุทธิจากภาษีเงินได้ที่เกี่ยวข้อง)
เกิดขึ้นจากขาดทุนจากการซื้อคืนหุ้นกู้ของบริษัทจำนวน 300,000 หุ้น ในราคารวม 331.25
ล้านบาท

สรุปผลการดำเนินงาน

ในปี 2545 บริษัทฯ และบริษัทย่อย มีผลกำไรสุทธิจำนวน 325.83 ล้านบาทเพิ่มขึ้นประมาณร้อยละ
17 จากปี 2544

อัตราส่วนทางการเงินที่สำคัญ - อัตราผลตอบแทนต่อส่วนของผู้ถือหุ้น เท่ากับร้อยละ 10.53

- อัตราผลตอบแทนต่อสินทรัพย์ถาวร (รวมงานระหว่างก่อสร้างของโครงการฉะเชิงเทราในปี
2544 ด้วย) เท่ากับร้อยละ 14.21

- อัตรากำไรสุทธิ เท่ากับร้อยละ 27.83

- กำไรสุทธิต่อหุ้น เท่ากับ 3.26 บาทต่อหุ้น

ฐานะการเงิน

สินทรัพย์

ณ วันที่ 30 กันยายน 2545 สินทรัพย์หมุนเวียนของบริษัทฯ และบริษัทย่อย มีจำนวน 2,129.16
ล้านบาท ลดลงจากปี 2544 คิดเป็นร้อยละ 11 เนื่องจากบริษัทฯ
ได้ใช้เงินลงทุนในโครงการวางท่อน้ำดิบพื้นที่จังหวัดฉะเชิงเทรา
โครงการปรับปรุงอุปกรณ์และพื้นที่สำนักงานใหญ่ การเพิ่มทุน/ร่วมทุน บริษัทในเครือ และอื่นๆ
รวมจำนวน 567.26 ล้านบาท

 รายละเอียดข้อมูลเงินลงทุนระยะสั้น (ณ 30 กันยายน 2545)

  ----------------------------------------- -----------------------------
  รายการ                                    จำนวนเงิน (ล้านบาท)

  เงินฝากสถาบันการเงินอายุไม่เกิน 1ปี              7.48

  ตั๋วสัญญาใช้เงินอายุระหว่าง 1ถึง 12 เดือน          588.50

  พันธบัตรรัฐบาล                               44.19

  กองทุนรวมแบบเปิด                            1,065.82

  รวม                                       1,705.98
  ----------------------------------------- -----------------------------

เงินลงทุนระยะสั้น ได้แก่ เงินลงทุนในพันธบัตรรัฐบาล (ตราสารหนี้)
และหน่วยลงทุนในกองทุนเปิดแสดงเป็นหลักทรัพย์เผื่อขายด้วยมูลค่ายุติธรรมซึ่งถือตามราคาตลาด ณ
วันสิ้นงวดบัญชี
การเปลี่ยนแปลงมูลค่าของเงินลงทุนซึ่งเป็นผลต่างระหว่างราคาตามบัญชีที่บันทึกไว้เดิมกับราคาตลาดของพันธบัตร
รัฐบาลและหน่วยลงทุน
ซึ่งเป็นหลักทรัพย์เผื่อขายจะถูกบันทึกไว้เป็นรายการแยกต่างหากในส่วนของเจ้าของและบริษัทฯ
จะรับรู้เป็นกำไรหรือขาดทุน เมื่อบริษัทฯ ได้จำหน่ายเงินลงทุนนั้น

เงินลงทุนในตราสารทุนที่ไม่อยู่ในความต้องการของตลาดซึ่งถูกจัดประเภทเป็นเงินลงทุนทั่วไป
แสดงในราคาทุน

กลุ่มบริษัทฯ
จะทดสอบการด้อยค่าของเงินลงทุนต่อเมื่อมีข้อบ่งชี้ว่าเงินลงทุนนั้นอาจมีการด้อยค่าเกิดขึ้น
ถ้าราคาตามบัญชีของเงินลงทุนสูงกว่ามูลค่าที่คาดว่าจะได้รับคืน
ผลขาดทุนจากการด้อยค่าที่เกิดขึ้นจะถูกบันทึกในงบกำไรขาดทุนทันที

ในการจำหน่ายเงินลงทุน
ผลต่างระหว่างเงินสดสุทธิที่ได้รับจากการจำหน่ายกับราคาตามบัญชีของเงินลงทุนนั้นจะบันทึกในงบกำไรขาดทุนทันที
และเมื่อเงินลงทุนในตราสารหนี้หรือตราสารทุนชนิดเดียวกันมีการจำหน่ายเพียงบางส่วน
ราคาตามบัญชีเงินลงทุนที่จำหน่ายคำนวณโดยใช้วิธีถัวเฉลี่ยถ่วงน้ำหนักจากจำนวนที่ถือครองทั้งหมด

ด้านลูกหนี้ บริษัทฯ และบริษัทย่อยมีลูกหนี้การค้า เพิ่มขึ้นจากปี 2544 ประมาณร้อยละ 37
ซึ่งส่วนใหญ่ร้อยละ 85 เป็นลูกหนี้ที่ยังไม่ถึงกำหนดชำระ

สำหรับสินทรัพย์ไม่หมุนเวียนของบริษัทฯ และบริษัทย่อย มีจำนวน 4,114.38 ล้านบาท เพิ่มขึ้นจากปี
2544 คิดเป็นร้อยละ 24 เนื่องจาก
การบันทึกงานก่อสร้างของโครงการวางท่อน้ำดิบพื้นที่จังหวัดฉะเชิงเทราเป็นสินทรัพย์และการเพิ่มขึ้นของสินทรัพย์ถาวรอื่นเช่น
เครื่องจักรและอุปกรณ์สำหรับโรงงานอีสเทิร์น โฮบาส ไพพ์ จำกัด
และโครงการลดน้ำสูญเสียของประปา 3 พื้นที่ เป็นต้น

รายจ่ายลงทุนที่สำคัญ

การดำเนินการในปีที่ผ่านมา บริษัทฯ ได้ลงทุนในโครงการต่างๆ
ตามแผนการดำเนินงานประจำปีจำนวน 567.26 ล้านบาท อาทิ
โครงการวางท่อส่งน้ำดิบพื้นที่จังหวัดฉะเชิงเทราต่อเนื่องจากปี 2544 เป็นเงิน 229
ล้านบาทเพื่อเสริมความต้องการใช้น้ำในภาคอุตสาหกรรมและอุปโภค– บริโภค
ซึ่งจะเริ่มให้บริการต้นปีงบประมาณ 2546 โครงการจัดซื้อที่ดินและอาคารสำนักงานใหญ่ เป็นเงิน
97 ล้านบาท โครงการก่อสร้างสระสำรองน้ำดิบพื้นที่ฉะเชิงเทราและหุบบอนเป็นเงิน 88 ล้านบาท
นอกจากนี้ บริษัทฯ ได้ร่วมลงทุนในบริษัท อีสเทิร์น โฮบาส ไพพ์ จำกัด เป็นเงิน 37.5 ล้านบาท
และเพิ่มการลงทุนในบริษัท โกลบอล วอเตอร์ ซีสเท็มส์ คอร์ปอเรชั่น จำกัด อีกเป็นเงิน 33
ล้านบาท เป็นต้น

สภาพคล่อง

บริษัทฯ ยังคงมีกระแสเงินสดจากการดำเนินงานเพิ่มขึ้นอย่างต่อเนื่องจากปี 2544 แม้ว่าบริษัทฯ
ได้มีการลงทุนในโครงการต่างๆ
เพิ่มขึ้นเพื่อขยายการดำเนินงานทั้งทางด้านธุรกิจหลักและธุรกิจเกี่ยวเนื่อง
อัตราส่วนสภาพคล่องประมาณร้อยละ 7 ซึ่งยังจัดอยู่ในเกณฑ์สูง แม้ว่าจะลดลงจากปี 2544
เนื่องจากมีการใช้เงินลงทุนไปทั้งสิ้น 567.26 ล้านบาท
ประกอบกับหนี้สินหมุนเวียนที่เพิ่มขึ้นประมาณร้อยละ 40 จากเจ้าหนี้ค่าวางท่อ เจ้าหนี้บริษัทในเครือ
และหนี้สินระยะสั้นที่เกิดขึ้นจากการซื้อคืนหุ้นกู้ ซึ่งชำระเสร็จสิ้นเมื่อวันที่ 3 ตุลาคม 2545
อย่างไรก็ตาม บริษัทฯ
ยังคงแสดงให้เห็นถึงความสามารถในการลงทุนทั้งในโครงการปัจจุบันและอนาคตได้อย่างต่อเนื่อง

 แหล่งที่มาของเงินทุน

นับตั้งแต่เริ่มดำเนินกิจการของบริษัทฯ เป็นต้นมา แหล่งเงินทุนของบริษัทฯ
ส่วนหนึ่งมาจากผลประกอบการที่มีกำไรมาโดยตลอด และอีกส่วนหนึ่งมาจากการออกหุ้นกู้ในปี 2542
จำนวน 2,500 ล้านบาทซึ่งจะครบกำหนดในปี 2547 ทั้งนี้ บริษัทฯ
ได้ใช้เงินทุนดังกล่าวในโครงการอย่างต่อเนื่องทั้งในธุรกิจหลักและธุรกิจเกี่ยวเนื่องเพื่อเป็นการสร้างผลตอบแทนที่มั่นคงและเพิ่มมูลค่าให้แก่กลุ่มบริษัทฯ
ในอนาคต อย่างไรก็ตาม อัตราส่วนหนี้สินต่อทุนของบริษัทฯ ยังคงที่อยู่ในระดับประมาณ 1 ต่อ 1
แม้ว่าในปี 2545 บริษัทฯ ได้ออกตั๋วแลกเงินจำนวน 325 ล้านบาท อัตราดอกเบี้ยร้อยละ 4.02
ต่อปี ครบกำหนดชำระคืนวันที่ 4 เมษายน 2548 และการให้ยืมเงินกู้ระยะยาวแก่บริษัทย่อย
ซึ่งจัดว่ายังคงมีความคล่องตัวในการจัดหาแหล่งเงินเพิ่มเติม
หากมีการเข้าร่วมลงทุนในโครงการแปรรูปกิจการประปาในอนาคตอันใกล้

ปัจจัยและอิทธิพลอื่นที่อาจมีผลกระทบต่อการดำเนินงานหรือฐานะการเงิน

ปัจจัยอื่นที่อาจมีผลกระทบต่อการดำเนินงานและฐานะการเงินของบริษัทฯ นั้นบริษัทฯ
ได้เปิดเผยในปัจจัยความเสี่ยงแล้ว ทั้งนี้จากหมายเหตุประกอบงบการเงินข้อ 23 บริษัทฯ
มีภาระหนี้สินที่อาจเกิดขึ้นในอนาคต
ซึ่งเป็นภาระผูกพันเกี่ยวกับโครงการก่อสร้างวางท่อที่ยังไม่แล้วเสร็จ จำนวน 398.5 ล้านบาท
โดยร้อยละ 98 เป็นภาระผูกพันตามสัญญาก่อสร้างของโครงการท่อส่งน้ำพื้นที่ฉะเชิงเทรา

นอกจากนี้ บริษัทฯ มีภาระผูกพันเกี่ยวกับการจ่ายค่าขนส่งน้ำดิบขั้นต่ำแก่บริษัท อิตาเลี่ยนไทย
ดีเวลล๊อปเมนต์ จำกัด จำนวน 66 ล้านบาท ตามสัญญาขนส่งน้ำดิบ (รายละเอียดปรากฏในส่วนที่
13 ข้อมูลอื่นที่เกี่ยวข้อง)